གསལ་སྒྲོན་ཞིང་གི་རྣང་མའི་བར་ནས་ཀན་རྐྱལ་ཉལ་སྡོད་དུས་ལོ་དེར་ཁོས་བཤད་པའི་སྐད་ཆ་དེ་དྲན་ཞིང་།རང་གཅིག་པུ་གད་མོ་ཤོར།ཁོས་ལོ་དེརང་མི་འགྱངས་བར་རྒྱལ་ཁབ་ཀྱི་ལས་བྱེད་པར་འགྱུར་ངེས་པས།ཁྱོད་ལས་བྱེད་པའི་ཆུང་མ་བྱེད་མི་འདོད་དམཞེས་བཤད་ནས་ཁོ་མོའི་རས་ལྭའི་སྐ་རགས་ཀྱི་མདུད་པ་གྲོལ་བར་ཤེད་ཚོད་བྱེད།དོན་དམ་དུ།གསལ་སྒྲོན་གྱི་སེམས་སུ་ཁོ་ལས་བྱེད་པར་འགྱུར་མིན་དེར་བསམ་ཚོད་ཅི་ཡང་བྱས་མ་མྱོང་།ཁོ་མོ་ཁོའི་སྐྲ་ལོ་རིང་པོ་དེར་དགའ་ཞིང་།ཁོ་མོ་ཁོའི་བྱིས་བློའི་དྭངས་གཙང་གིས་ཁེངས་བའི་སྐད་ཆ་མཚར་བོ་དེ་དག་ལ་དགའ།ཁོའི་དགའ་བའི་འཛུམ་དང་དགོད་པའི་ཉམས།མཚམས་རེར་སྨིན་མ་བསྡུས་ནས་རི་མོ་འབྲི་བ་དང་མཚམས་རེར་ཁུ་སིམ་མེར་བསམ་གཞིགས་སུ་ལྷུང་བའི་ངང་ཚུལ་དེ་དག་གིས་གསལ་སྒྲོན་ལ་དད་པ་ལྟ་བུའི་དགའ་མོས་ཤིག་སྤྲད་མྱོང་།